ELE-002383/2021Απάντηση του κ. Wojciechowskiεξ ονόματος της Ευρωπαϊκής Επιτροπής(23.6.2021)

Τα επιχειρησιακά προγράμματα για τις αναγνωρισμένες οργανώσεις παραγωγών στον τομέα των οπωροκηπευτικών (ο κρόκος υπάγεται στο συγκεκριμένο καθεστώς) στοχεύουν, μεταξύ άλλων, στη βελτίωση της ποιότητας των προϊόντων, στην ενίσχυση των εμπορικών αξιών των προϊόντων και στην προσαρμογή στις απαιτήσεις της αγοράς, από άποψη ποιότητας και ποσότητας.

Επιπλέον, τα επιχειρησιακά προγράμματα για τις οργανώσεις παραγωγών οπωροκηπευτικών χρηματοδοτούνται συνήθως κατά 50 % από τους παραγωγούς και κατά 50 % από κονδύλια της ΕΕ.

Η καταχώριση της ονομασίας «Κρόκος Κοζάνης» ως προστατευόμενης ονομασίας προέλευσης διασφαλίζει ότι οι παραγωγοί της Κοζάνης έχουν αποκλειστικά δικαιώματα επί της ονομασίας αυτής. Οι παραγωγοί μπορούν να πραγματοποιήσουν επενδύσεις για την ανάπτυξη, την εμπορία και την εξαγωγή του προϊόντος τους με απόλυτη βεβαιότητα ότι η ονομασία δεν μπορεί να αξιοποιηθεί από παραγωγούς κρόκου που δεν προέρχεται από την Κοζάνη.

Στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ[[1]](#footnote-1)), μέσω του προγράμματος αγροτικής ανάπτυξης 2014-2020, η Ελλάδα παρέχει στήριξη για συμβουλευτικές υπηρεσίες, νέα συμμετοχή σε συστήματα ποιότητας, επενδύσεις σε υλικά στοιχεία ενεργητικού, επενδύσεις στη μεταποίηση/εμπορία και/ή ανάπτυξη γεωργικών προϊόντων και σύσταση ομάδων και οργανώσεων παραγωγών. Τα μέτρα αυτά έχουν ως στόχο να βοηθήσουν τους γεωργούς να αντιμετωπίσουν τις προκλήσεις των αγορών, να βελτιώσουν την ανταγωνιστικότητα των προϊόντων τους και να βελτιώσουν την οικονομική αποδοτικότητα της γεωργικής εκμετάλλευσης. Η Επιτροπή δεν διαθέτει πληροφορίες σχετικά με μεμονωμένους γεωργούς που πληρούν τις προϋποθέσεις και/ή έχουν υποβάλει αίτηση για μεμονωμένα μέτρα.

1. Ευρωπαϊκό Γεωργικό Ταμείο Αγροτικής Ανάπτυξης, Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013 , για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου, ΕΕ L 347 της 20.12.2013, σ. 487 έως 548. [↑](#footnote-ref-1)